SK Úradný vestník Európskej únie C 169/25

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2012/C 169/09

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„STORNOWAY BLACK PUDDING“

ES č.: UK-PGI-0005-0876-03.05.2011

CHZO ( X ) CHOP ( )

1. Názov:

„Stornoway Black Pudding“

2. Členský štát alebo tretia krajina:

Spojené kráľovstvo

3. Opis poľnohospodárskeho výrobku alebo potraviny:

3.1. Druh výrobku:

Trieda 1.2: Mäsové výrobky (tepelne spracované, solené, údené atď.)

3.2. Opis výrobku, na ktorý sa vzťahuje názov uvedený v bode 1:

Krvavnice Stornoway Black Pudding sú krvavnice, ktoré sa vyrábajú jedine v Stornoway – hlavnom meste ostrova Isle of Lewis vo Vonkajších Hebridách v Škótsku. V surovom stave sú sýtej tmavo červenasto-hnedej až tmavohnedej farby v závislosti od jednotlivých miestnych receptov.

Na výrobu krvavníc Stornoway Black Pudding sa používajú tieto prísady:

— hovädzí loj,

— ovsená múka,

— cibuľa,

— krv oviec, hovädzieho dobytka alebo ošípaných,

— voda – ak sa používa sušená krv,

— soľ,

— čierne korenie,

— syntetické alebo prírodné črevá alebo obaly.

Stornoway Black Pudding nesmie obsahovať žiadne iné koreniny, umelé farbivá, príchute, objemové činidlá ani konzervačné látky.

Ich pôvodný tvar sú valcovité krvavničky v čreve v tvare klobásy s priemerom 52 mm až 72 mm, dĺžka sa pohybuje od 150 mm do 500 mm a hmotnosť od 0,5 kg do 1,36 kg. Môžu sa však vyrábať aj v iných veľkostiach a tvaroch, aby sa vyhovelo rôznym požiadavkám zákazníkov (napr. v tvare slučky alebo nakrájané na plátky).

Konzistencia krvavníc Stornoway Black Pudding je pevná a vlhká, s malými ale rozoznateľnými kúskami tuku. Za svoju solídnu, drsnú štruktúru vďačia škótskej ovsenej múke.

Stornoway Black Pudding si v procese varenia dobre udržiavajú svoj pôvodný tvar. V uvarenom stave sa javia takmer čierne a ľahko sa krájajú, rozsýpajú sa však len vo veľmi malej miere. Mäsová chuť je vlhká, sýta, plná, výrazná, vyvážene korenistá – ale nie ostrá – a v ústach zanecháva príjemnú, nemastnú a uhladenú dochuť.

3.3. Suroviny (len pri spracovaných výrobkoch):

Jednotlivé recepty sa môžu v určitých ohľadoch líšiť podľa tradícií a zvyklostí. Niektoré si vyžadujú na jemno nakrájané prísady, iné hrubšie nakrájané prísady, v dôsledku čoho dochádza k miernym rozdielom vo vzhľade a štruktúre v závislosti od receptu jednotlivých výrobcov. Mierne rozdiely v receptoch existujú aj vzhľadom na pomer jednotlivých prísad používaných na výrobu krvavníc.

Pomer prísad na výrobu Stornoway Black Pudding sa musí pohybovať v týchto rozmedziach:

— hovädzí loj – minimálne 37 % až maximálne 50 %,

— ovsená múka – minimálne 16 % až maximálne 20 %,

— cibuľa – minimálne 15 % až maximálne 18 %,

— krv oviec, hovädzieho dobytka alebo ošípaných – minimálne 12 % až maximálne 26 %,

— voda – ak sa používa sušená krv,

— soľ – minimálne 0,6 % až maximálne 2 %,

— čierne korenie – minimálne 0,4 % až maximálne 2 %,

— črevo (alebo obal), syntetické alebo prírodné (priemer 52 mm – 72 mm, dĺžka 150 mm – 500 mm).

3.4. Krmivo (len pri výrobkoch živočíšneho pôvodu):

Neuplatňuje sa.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Všetky fázy prípravy a výroby Stornoway Black Pudding sa musia odohrávať vo vymedzenej zemepisnej oblasti vrátane:

— prípravy loja,

— miešania prísad,

— plnenia syntetických čriev,

— varenia a chladenia krvavníc.

3.6. Osobitné pravidlá pri krájaní, strúhaní, balení atď.:

Neuplatňuje sa.

3.7. Osobitné pravidlá pri označovaní:

Neuplatňuje sa.

4. Stručné vymedzenie zemepisnej oblasti:

Mesto Stornoway na ostrove Isle of Lewis a obce patriace do oblasti „Stornoway Trust“.

5. Spojenie so zemepisnou oblasťou:

5.1. Špecifickosť zemepisnej oblasti:

Tzv. crofting – domkárenie v podobe nájmov malých hospodárstiev existujúce len v Škótsku, po stáročia predstavoval hlavný spôsob života na ostrove Lewis. Iba za posledných približne 40 rokov si domkári našli zamestnanie mimo hospodárstiev, ktoré obhospodarujú už len na čiastočný úväzok. Domkárenie je samozásobiteľskou formou hospodárstva, domkári v Stornoway chovali malý počet oviec a/alebo ošípaných a hovädzieho dobytka a boli nútení zabezpečiť úplné využitie všetkých častí týchto zvierat. Zabíjanie zvierat bola úloha, ktorú vykonávali spoločne, a v časoch, keď neexistovali chladiace možnosti, rodiny sa delili o mäso so susedmi, ktorí im túto láskavosť rovnako oplácali neskôr, čím zabezpečovali dostupnosť mäsa počas dlhej zimy.

Na výrobu „Marag Dubh“ (výraz pre krvavnicu v škótskej galčine, pričom dubh znamená „čierny“) sa zviera zabilo, pričom stečená krv sa zachytila a uchovala. Črevá sa vybrali a vyčistili v slanej vode v mori. Naspäť na hospodárstve sa vyvrátili do vonka a umiestnili do výlevky so studenou vodou, do ktorej sa pridala morská voda a soľ, výlevka sa prikryla a črevá sa nechali 24 hodín odstáť. Následne sa vypláchli najprv studenou a potom horúcou vodou. Týmto zdĺhavým postupom sa natoľko zjemnila slinivka brušná, že domkári mohli vyškrabať črevá do čista, vďaka čomu že boli krásne biele a čisté. Celé črevo mohlo tvoriť obal minimálne piatich krvavníc Marag Dubh - Deasainn (z bachora), Brog (alebo Boot), Curachd an Righ („kráľovská koruna“) a dve dlhé krvavnice odrezané na úrovni ilea a zviazané.

Domkári si nemohli dovoliť plytvať žiadnym mäsom, a tak jedli každý deň ten istý pokrm, kým sa neminul. Krvavnice predstavovali bohatý zdroj železa a boli dôležitou súčasťou stravy domkárov a zostávajú ňou pre ľudí v Stornoway doteraz. Krvavnice Stornoway Black Pudding vďačia za svoju solídnu, drsnú štruktúru škótskej ovsenej múke. V studenom podnebí, aké prevláda na Hebridách, sú vďaka vysokej energetickej hodnote loja ideálnou potravou v zimnom období.

Výroba Stornoway Black Pudding zahŕňa mnohé priame manuálne zručnosti, napríklad:

— príprava hovädzieho loja zahŕňa čistenie a prípravu loja v požadovanej veľkosti,

— miešanie suchých prísad si vyžaduje ich opatrné váženie, aby sa dosiahla správna hustota celkovej konzistencie zmiešaných prísad – ide o náročný postup pod dohľadom skúseného mäsiara,

— črevá sa plnia prístrojom s manuálnou pomocou, niektoré klobásy sa potom zväzujú ručne,

— varenie a chladenie krvavníc – každá uvarená klobása sa jednotlivo zavesí, aby vychladla.

Zručnosti, ktoré si tieto úkony vyžadujú, sa vyvinuli v tejto oblasti a jedna generácia odovzdávala ďalšej, výsledkom čoho je zachovanie tradičných vlastností Stornoway Black Pudding.

5.2. Špecifickosť výrobku:

Stornoway Black Pudding je jedinečná v tom, že sa na jej výrobu používajú len tieto prísady (poradie podľa množstva): hovädzí loj, ovsená múka, cibuľa, krv (v prípade sušenej krvi sa pridáva voda), soľ, korenie. Neobsahuje umelé farbivá, príchute, objemové činidlá ani konzervačné látky. V surovom stave majú sýtu tmavo červenasto-hnedú až tmavohnedú farbu.

Na rozdiel od krvavníc z iných regiónov je hlavnou prísadou krvavníc Stornoway Black Pudding hovädzí loj. Loj je tuková vrstva obaľujúca obličky a chrbtovinu hovädzieho dobytka. Má nízku teplotu varu (45 – 50 stupňov Celzia), čo znamená, že sa v pevnom skupenstve ľahko používa na výrobu krvavníc, pričom pri parení alebo varení sa rozpúšťa. Samotný loj je takmer bez chuti, ale zvýrazňuje chuť ostatných prísad a zjemňuje štruktúru krvavníc. V studenom podnebí, aké prevláda na Hebridách, sú vďaka vysokej energetickej hodnote loja ideálnou potravou v zimnom období. Stornoway Black Pudding vďačí za svoju solídnu, drsnú štruktúru typu ovsenej múky vyrábanej v Škótsku.

Základný recept krvavníc sa rokmi nezmenil – naďalej obsahujú hovädzí loj, ovsenú múku, cibuľu, krv, soľ a korenie. Zmeniť sa však museli výrobné metódy, keďže účinnosť nadobudli prísnejšie hygienické nariadenia a dopyt po krvavniciach narástol. Výrobné kroky pri výrobe Stornoway Black Pudding si vyžadujú veľkú zručnosť. Hovädzí loj sa musí pripravovať ručne, aby sa zaistilo rovnomerne jemné nakrájanie kusov. Okrem toho sa suché prísady miešajú najskôr buď ručne, alebo pomocou prístroja pred tým, ako sa pridáva a zamiešava voda. Všetky prísady sa starostlivo počas celého postupu vážia, aby sa zaručila požadovaná konzistentnosť výrobku, ktorá má byť podobná konzistencii hustej ovsenej kaše, ktorá sa dá miešať len s určitým úsilím. Následne sa zmes plní do čriev prostredníctvom stroja na plnenie klobás. Klobásy sa plnia tak, že sa črevo na klobásy ručne umiestňuje na nadstavec plniaceho stroja. Regulovanie toku mäsovej hmoty sa vykonáva ručne. Konce sa zväzujú buď ručne nitkou, alebo strojom pomocou spony. Každá uvarená krvavnica sa jednotlivo zavesí, aby vychladla

Stornoway Black Pudding možno variť v čreve alebo bez neho, počas varenia si dobre zachovávajú tvar. V uvarenom stave sa javia takmer čierne a ľahko sa krájajú, rozsýpajú sa však len vo veľmi malej miere. Mäsová chuť je vlhká, sýta, plná, výrazná, vyvážene korenistá – ale nie ostrá – a v ústach zanecháva príjemnú, nemastnú a uhladenú dochuť.

Mäsiari naďalej vyrábajú tento nezameniteľný miestny výrobok podľa receptov tradovaných z generácie na generáciu a zachovávajú tradičné charakteristické črty výrobku, ktoré sú výsledkom špecifických prísad a štruktúry výrobku.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Tzv. crofting (domkárenie), podoba nájmov malých hospodárstiev existujúca len v Škótsku, po stáročia predstavoval hlavný spôsob života na ostrove Lewis. Domkári si nemohli dovoliť plytvať žiadnym mäsom, a tak jedli každý deň ten istý pokrm, kým sa neminul. Krvavnice predstavovali bohatý zdroj železa a boli dôležitou súčasťou stravy domkárov a zostávajú ňou pre ľudí v Stornoway doteraz.

Stornoway Black Pudding je jedinečná v tom, že sa na jej výrobu používajú len tieto prísady (poradie podľa množstva): hovädzí loj, ovsená múka, cibuľa, krv, soľ, korenie a pridáva sa voda. Neobsahujú umelé farbivá, príchute, objemové činidlá ani konzervačné látky.

Na rozdiel od krvavníc z iných regiónov je hlavnou prísadou krvavníc Stornoway Black Pudding hovädzí loj. Loj je tuková vrstva obaľujúca obličky a chrbtovinu hovädzieho dobytka. Má nízku teplotu varu (45 – 50 stupňov Celzia), čo znamená, že sa v pevnom skupenstve ľahko používa na výrobu krvavníc, pričom pri parení alebo varení sa rozpúšťa. Samotný loj je takmer bez chuti, ale zvýrazňuje chuť ostatných prísad a zjemňuje štruktúru krvavníc. Vo väčšine regiónov sa krvavnice vyrábajú z krvi ošípaných. Pri výrobe Stornoway Black Pudding sa však používa krv oviec, hovädzieho dobytka alebo ošípaných, pričom krv sa získava z miestneho bitúnku na ostrove, pokiaľ to je možné.

Niektorí mäsiari v Stornoway, ktorí sú členmi združenia výrobcov krvavníc Stornoway Black Pudding, vyrábajú a predávajú krvavnice už od roku 1931. Stornoway Black Pudding sa pod týmto názvom predávali od toho času. Mäsiari spoločne využívajú názov Stornoway Black Pudding a usilujú sa udržiavať vysoký štandard výroby a zachovávať spojenie s kultúrnym dedičstvom Hebríd. Výsledkom je narastajúca medzinárodná povesť chuti a kvality týchto krvavníc, ktoré sú známe aj ako jedny zo špičkových gurmánskych krvavníc v Spojenom kráľovstve. Výrobok, tradične považovaný za tuctové „jedlo domkárov“, sa dočkal svetového uznania a v súčasnosti sa považuje za delikatesu.

Stornoway Black Pudding je neoddeliteľne spojený s cestovným ruchom v tejto oblasti - návštevníci si tieto krvavnice často kupujú ako suvenír alebo ako „chuť ostrovov“. Značka a jej spojenie s oblasťou Stornoway sa tešia celosvetovému uznaniu. Väčšina cestovných sprievodcov Škótskom sa pri ostrove Lewis zmieňuje aj o Marag Dubh. Aj niekoľko stovák stránok dostupných prostredníctvom stránky Google uvádza toto spojenie. Hebridy sú svedkom narastajúceho počtu turistov, pričom cestovný ruch v oblasti vďačí za svoj rozmach okrem iného úspechu televíznych programov ako napríklad „Great Hebridean Escape“ z produkcie Montyho Hallsa. Krvavnice spomenulo aj vydanie National Geographic z januára 2010 a boli podstatnou súčasťou kampane národnej turistickej organizácie Visit Scotland v roku 2010 s názvom „Homecoming Campaign“.

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

http://www.archive.defra.gov.uk/foodfarm/food/industry/regional/foodname/products/documents/stornoway-black-pudding-pgi.pdf

(1) Ú. v. EÚ L 93, 31.3.2006, s. 12.